b'\n_START_ARTICLE_\nIvan Ribi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nIvan Ribi\xc4\x8d se je rodil v Ljubljani opernima pevcema Avgustu in Ivanki Ribi\xc4\x8d. V Ljubljani je do 1928 obiskoval osnovno \xc5\xa1olo, nato do 1940 gimnazijo. Po maturi se je vpisal na ljubljansko Filozofsko fakulteto, kjer je \xc5\xa1tudiral primerjalne knji\xc5\xbeevnosti, \xc5\xa1tudij pa je 1941 zaradi italijanske okupacije prekinil. \xc5\xbde na univerzi je sodeloval v OF. Italijani so ga marca 1942 zaprli in internirali v Gonars in Monigo. Leta 1943 je od\xc5\xa1el v partizane, kjer je bil med drugim komandant Koro\xc5\xa1kega odreda (1944) in na\xc4\x8delnik \xc5\xa1taba Kozjanskega odreda; leta 1946 pa je bil odpu\xc5\xa1\xc4\x8den iz vojske. Do 1948 je bil re\xc5\xbeiser v mariborski operi. Nato je od leta 1951 do 1953 predaval na Metalur\xc5\xa1kem tehnikumu na Jesenicah, nakar je \xc5\xbeivel kot svoboden knji\xc5\xbeevnik na Bledu.\n_START_SECTION_\nLiterarno delo\n_START_PARAGRAPH_\nRibi\xc4\x8d je pri\xc4\x8del pisati \xc5\xbee pred vojno. Njegovo pripovedni\xc5\xa1tvo te\xc5\xbei k fabulativno razgibanim stanjem, v katerih se morajo junaki neizprosno opredeljevati, ve\xc4\x8dkrat zaznamovani s trgi\xc4\x8dno krivdo, ki jim jo je vsilila nesmiselna vojna. Napisal je ve\xc4\x8d povesti iz partizanskega \xc5\xbeivljenja; pisal pa je tudi filmske in televizijske scenarije. Njegova dela (povesti, romani in novele): Ljudje onkraj reke (1947), Stopinje v snegu (1953), Zgodba o zakladu (1953), Gozdovi so mi povedali (1954), Ko\xc4\x8da nad slapom (1954), Andra\xc5\xbeeva sre\xc4\x8da (1954), Dolina miru (1956), Sin (1958), Zgodilo se je jutri (1961). Za mladino je napisal Povesti z gora in povest Kala, po kateri je bil posnet film.\n_START_SECTION_\nScenariji\n_START_PARAGRAPH_\nFilmski scenariji temeljijo ve\xc4\x8dinoma na nasprotju med prvinskim otro\xc5\xa1kim svetom in surovostjo vojne. Ribi\xc4\x8d spretno menjava liri\xc4\x8dne prizore, ve\xc4\x8dkrat obarvane tudi s humorjem, s prizori nevarnosti v uravnote\xc5\xbeeno celoto. Po njegovih scenarijih so bili posneti filmi Dolina miru (re\xc5\xbeiser France \xc5\xa0tiglic, 1956), Ne jo\xc4\x8di, Peter (re\xc5\xbeiser F. \xc5\xa0tiglic, 1964), dva filma o Kekcu; Sre\xc4\x8dno, Kekec (1963 in Kek\xc4\x8deve ukane (1968) oba po literarni predlogi J. Vandota, re\xc5\xbeija J. Gale), ter dve televizijski nadaljevanki VOS (6 epizod 1965, 7 epizod 1971, re\xc5\xbeija F. \xc5\xa0tiglic)._NEWLINE_Za filmski scenarij Ne jo\xc4\x8di , Peter je bil Ivan Ribi\xc4\x8d leta 1964 na puljskem filmskem festivalu nagrajen z Zlato areno.'